R300-miljoen samesmelting plaas wynreus op koers vir langtermyn sukses - ProAgri
by Specialist Writer 6th December 2018, 8:53 am 231 Views Comments Off on R300-miljoen samesmelting plaas wynreus op koers vir langtermyn sukses
Die Bonnievale Wynkelder-groep en Wandsbeck Wyne smelt saam en vorm ’n wynmaatskappy met bates van meer as R300-miljoen. Die wynkelders in die Robertson-streek se amalgamasie het die stigting van een van die Kaap se grootste wynprodusente, wat as Bonnievale Wynkelder Edms Bpk bekend sal wees, tot gevolg.
Volgens die Bonnievale Wynkelder-groep se voorsitter, Anton Smuts, het die veranderende produksie- en bemarkingstoestande hierdie samesmelting-strategie gedryf om produsent-volhoubaarheid en -winsgewendheid, produkverskaffing en uitbreiding en langtermyn marksekuriteit en toekomstige groei, te verseker.
Al die wynmakers bly in hulle huidige poste en sal aan die hoof-wynmaker, Marthinus Rademeyer, rapporteer. Die bestuur en administratiewe personeel sal vanuit die voormalige Bonnievale Wynkelder groep se kantore werk, wat ook die tuiste is van die handelsmerk gasvryheidsentrum en kliëntediens-middelpunt vir beide entiteite.
“Die samesmetling is die gevolg van die wedersydse behoeftes van beide organisasies, wat elkeen ver gevorder is op die reis na erkenning vir hulle hoë gehalte en hoë waarde wyne,” sê Barnardt. “Noudat die ooreenkoms bekragtig is, bied dit die geleentheid om selfs groter toegevoegde waarde en voortgesette mark- en kliënt-ontwikkeling moontlik te maak.”
Wandsbeck is in 1965 gestig en was tot 2004 as Agterkliphoogte Koöperatiewe Kelder – vernoem na die gebied waar dit geleë is – bekend. Die wynkelder is sowat 60 km van Bonnievale, halfpad tussen McGregor en Villiersdorp. Sy eie handelsmerk-reeks sluit ’n diverse portefeulje rooi- en wit-, droë- en soetwyne, sowel as druiwesap in.
Dit is die tweede amalgamasie wat die Bonnievale Wynkelder groep in 12 jaar afhandel. Die Bonnievale Wynkelder Koöperatief Bpk is in November 2006 gestig, na die drieledige samesmelting van Bonnievale-, Merwespont- en Nordale koöperatiewe wynkelders, wat meer as ’n dekade se groei vir die lede-kelders ingelui het.
Die volgehoue fokus op hoë gehalte en hoë waarde, het onlangs die opknapping van sy portefeulje en bekendstelling van die River Collection-reeks, wat reeds ’n hele gros plaaslike- en internasionale toekennings ingepalm het, ingesluit.
Vir meer inligting oor Bonnievale Wyne, besoek www.bonnievalewines.co.za, bel 023-616-2795 of e-pos nina@bonnievalewines.co.za.
Bron: Bonnievale Wyne
Bonnievale wyne stel Carina Gous aan
BonnievaleBonnievale wyneBonnievale WynkelderWandsbeck Wyne
Previous article Die impak van beurtkrag op die landboubedryf
Next article Bokhaarmark daal